ઇનશૉર્ટ, બિનજરૃરી અને ફાલતુ કોઈ જ વસ્તુનો સંગ્રહ કરવાનો જ નહીં. ભવિષ્યમાં બધી સાફસફાઈ કરીશું એવી વાયદાબાજી કરવાની જ નહીં. ‘ધીરજનાં ફળ મીઠાં’ એવી કહેવતને અહીં લાગુ કરવાની જ નથી, અહીં તો એટલું યાદ રાખવાનું છે કે વિલંબનાં ફળ માઠાં. આપણી બેવકૂફીને કારણે મીઠાં ફળને બદલે માઠાં ફળ વેઠવાનાં આવે એમાં આપણાં ગયા ભવનાં કર્મોનો કે આપણા ગ્રહોનો કોઈ વાંક ખરો ? આપણું મન કાંઈ વાસી વિચારોનું મ્યુઝિયમ નથી, આપણું હૃદય કાંઈ દુષ્ટ ખ્યાલોનું કબ્રસ્તાન નથી. જે-તે બાબતને ઇન્સ્ટન્ટ ફિલ્ટર કરી દઈને અનિવાર્ય હોય એટલું જ સેવ કરવાનું, બાકીનું તરત ડિલીટ કરી દેવાનું. કરીશુંને ?!